Loikaemie

Loikaemie Alemaniako Oi! musika taldea da, street punk generokotzat ere hartzen dena. 1994ko urrian sortu zen Plauen-en. 2014an desegin zen, baina 2022an berriro hasi zen jotzen.

 Ibilbidea 
Taldearen sorreran bi lagun egon ziren, Ronny Ewe eta Micha Perthel, ezagunen artean musikariak bilatzen ari zirenak. Hainbat partaide aldatu ondoren, taldea 1994/1995eko neguan finkatu zen. Taldearen lehen maketa 1995ean kaleratu zen, eta urtebete inguru geroago, lehen albuma: Ihr für uns und wir für euch. Leidenschänder eta Perverse Sau  abestiengatik indexatu egin zuten, eta 2000. urtean berriz argitaratu, abesti horiek gabe eta azal berriarekin.

Musikarien arteko desadostasunen ondorioz, Ronny Ewe taldearen sortzaileak 1997ko udazkenean taldea utzi zuen. 1999an, Loikaemiek Ben eta Dominik Reding zinemagile alemaniarrek zuzendutako Oi! Warning film saridunaren soinu bandan ere lagundu zuen. 2006an, Micha Perthelek taldea utzi zuen, eta Paulek hartu zuen honen lekua baterian, eta Eddie Mähne gitarrista baxuan jarri zen. Urte batzuetako etenaldiaren ondoren, 2011n, taldea formazio berriarekin jotzen hasi zen (Bruno Rockstroh-k hartu zuen bateria, Paul baxura itzuli zen eta Eddie Mähne gitarrara). 2014ko abenduan, azken bi kontzertuak eman zituzten Leipzig-eko Conne Island aretoan, sarrerak agortuta zirela.

COVID-19 pandemiaren ondoren, 2022an, taldea ostera ere martxan hasi zen, eta aldizka kontzertuak ematen.

 Edukia 
Letrek gehienbat "Oi! skinhead izatea" jorratzen dute, eta horrek dakartzan arazo eta abantailak, baita bizimodu horren oinarriak ere. Gainera, taldea skinhead balioak transmititzen ere saiatzen da (Ein Skinhead ohne Stiefel), politikoki distantzia hartzen (Ihr für uns und wir für euch, Wir sind die Skins edo Good Night White Pride ), eta gizartea eta gizarte-klase eta lanbide batzuk kritikatzen edo difamatzen ( Haut dem Volk aufs Maul). Taldearen letrak gorrotoari buruzkoak dira: jendearen ustezko ergelkeriari gorrotoa, prentsari gorrotoa (Wie Ihr tut mir leid, Haut dem Volk aufs Maul) eta gaixo dagoen gizarteari gorrotoa (Ich komme auf die Welt). Das ist kein Leben abestian taldeak  Menschenfeind filmeko protagonista misantropoa aipatzen du.

Loikaemie ez da neonazi skinhead taldea, eta ez du inoiz neonazien eszenan parte hartu. Thomas Wettermann abeslariak taldeari buruzko zurrumurruak gezurtatu zituen Pressure Magazine aldizkariari 2003an emandako elkarrizketa esklusibo batean.Loikaemie Interview 2003 auf Pressure-Magazine.de 
 Diskografia 

 Albumak 

 Ihr für uns und wir für euch (1996 – 1999tik indexatua)
 Wir sind die Skins (2000)
 III (2002)
 10 Jahre Power from the Eastside (2005)
 Loikaemie (2007)
 20 Jahre Das Fest der Abschied (2016)
 Menschen (2023)

 EPak 

 Demotape (1995)
 Oi! That’s yer lot (1997)
 Loikaemie / Smegma split: "Oi! The split!" (1998)
 Loikaemie / Menace split (1998)
 Lumpenmann (2022)

 DVDak 

 10 Jahre Power from the Eastside (2005)

 20 Jahre Das Fest der Abschied (2016)

 Erreferentziak 

 Kanpo estekak 

 Taldearen webgune ofiziala loikaemie.de helbidean
 https://www.discogs.com/de/artist/352394-Loikaemie 

Kategoria:Alemaniako musika taldeak
Kategoria:Oi! musika taldeak